# El català i els creadors de tot el seu domini lingüístic, protagonistes en la segona edició de Malgrat de Mar Vila del Llibre

Els dies 25, 26 i 27 d’agost, el centre històric de Malgrat es transformarà en ciutat literària, amb la presència d’editorials, escriptors i artistes de totes les terres de parla catalana

Assumpta Mercader repeteix en el paper de comissària programàtica del festival, que comptarà entre els seus assistents, amb Josep Piera, Premi d’Honor de les Lletres Catalanes; Joan-Lluís Lluís; Carles Belda; Pep Coll; Àngels Marzo; Xènia Dyakonova...

*Malgrat de Mar, 1 d’agost de 2023 . –* S’ha presentat a l’Ajuntament de Malgrat la segona edició del festival literari Malgrat de Mar, Vila del Llibre, que se celebrarà els dies 25, 26 i 27 d’agost al centre històric de la vila maresmenca. En aquesta segona edició, el festival se centrarà en el català com a vehicle cultural comú entre territoris situats en diferents estats. Escriptors i creadors de la majoria dels dialectes propis de la llengua catalana seran a Malgrat de Mar, Vila del Llibre. Com ho serà el mercat d’editorials independents, que aquest any se situarà a la plaça de l’Església, al voltant del qual hi haurà activitats, exposicions i espectacles per a tots els públics.

Han estat protagonistes de la presentació del festival la regidora de Cultura de la vila, Lurdes Borrell, que ha dit, sobre el programa, “volem destacar la riquesa lingüística del català, de tot el territori de parla catalana”. La creadora Assumpta Mercader, que repeteix com comissària del festival, ha incidit en què ”volem que la Vila del Llibre sigui un espai de participació a tos els nivells, festiu, cultural i reivindicatiu”. Per la seva banda, el director de la Xarxa de Viles del Llibre, Enric Bono, ha fet èmfasi en la importància de “poder sentir, en un sol cap de setmana, accents tan diversos d’una mateixa llengua, cosa que indica la magnitud de la nostra cultura”.

Respecte a la tria del tema, els tres han coincidit a dir que va ser anterior a tota la polèmica despertada per les prohibicions d’espectacles i de revistes en català fruit dels acords entre PP i Vox al País Valencià i a les Illes Balears. Tot i així, Bono ha destacat que “el que havia de ser una manifestació eminentment cultural, s’ha convertit en un acte reivindicatiu, també”.

Malgrat de Mar Vila del Llibre no tindria sentit sense la implicació del poble en el programa. En aquest sentit, l’adhesió de la població és una sort per als organitzadors, doncs han comptat des de la primera edició amb el suport de la Biblioteca La Cooperativa, com a entitat i com a espai; dels autors i lectors malgratencs, que no són pocs; de l’Ateneu Popular, que sempre s’ha prestat a obrir les portes; de la Comunitat Terapèutica del Maresme, que ha mantingut la llibreria de vell al Mercat municipal... I, aquest any, de l’Associació de Comerciants de Malgrat, que participarà en els dies previs al festival en un concurs de jeroglífics; i de Càritas, que farà una activitat solidària, dissabte 25 d’agost al matí, d’intercanvi d’aliments per llibres al Mercat municipal.

**El programa al detall**

Escriptors i creadors de tots els territoris de parla catalana seran presents a la vila maresmenca amb l’objectiu de posar sobre la taula la riquesa i la varietat de la llengua d’Andorra a l’Alguer, passant pel País Valencià, les Balears, la Catalunya Nord i el Principat, evidentment. Una mostra representativa dels diferents accents del català per reivindicar la llengua com a espai cultural comú. Entre les veus destacades que es podran sentir a Malgrat, hi haurà la del poeta Josep Piera, Premi d’Honor de les Lletres Catalanes d’enguany; la de Joan-Lluís Lluís, amb un bonic relat sobre la creació literària; la poeta lleidatana Àngels Marzo; l’escriptor pallarès Pep Coll; Marcel A. Farinelli i Carlo Sechi, intel·lectuals algueresos, que ens parlaran i ens posaran al dia de la realitat del català a l’Alguer, que tant lluny ens queda. També hi haurà lloc per a propostes andorranes, l’únic país del món on el català és llengua oficial, amb Iñaki Rubio i el seu llibre *Morts, qui us ha mort?* i un espectacle de llegendes de Sant Julià de Lòria acompanyat de música d’acordió i guitarra. De les Balears arribaran Tomeu Martí i Mateu Xurí, un per parlar-nos de la situació de la llengua, l’altre per fer un espectacle de glosa. I clourà el festival Carles Belda amb un viatge pel cançoner tradicional. Com no podia ser d’una altra manera, hi haurà també activitats pensades per a la canalla i les famílies, amb espectacles de poesia infantil, tallers de serigrafia i jeroglífics i contacontes per a totes les edats.

**PER A MÉS INFORMACIÓ**

Jordi Puig

Comunicaciójordi.puig@viladelllibre.cat | Tel. +34 699 21 99 18

**Sobre la Vila del Llibre**

La Xarxa de Viles del Llibre de Catalunya (www.viladelllibre.cat) és un moviment de turisme cultural que té com a objectiu difondre la cultura a través de la literatura i els oficis del llibre. Impulsat per VilaDelLlibre.CAT, la Xarxa neix per convertir-se en motor social i econòmic, i al mateix temps, generar un impacte positiu en el territori i en la vida dels ciutadans. És una iniciativa que té el llibre com a motor per transformar i redescobrir un territori, enriquint el seu poble a través d’una proposta cultural creativa i de qualitat. La Xarxa de Viles del Llibre de Catalunya vol ser referent en un model d’economia circular que fomenta la sostenibilitat i que promou l’accessibilitat cultural més enllà de les grans ciutats.